奉答茂衡惠紙長句
作者：黄庭堅
朝代：宋

paragraphs: 陽山老藤截玉肪，烏田翠竹避寒光。
羅侯包贈室生白，明于機上之流黄。
愧無征南蠆尾手，爲寫黄門急就章。
羅侯相見無雜語，苦問溈山有無句。
春草肥牛脫鼻繩，菰蒲野鴨還飛去。
故將藤面乞伽陀，願草驚蛇起風雨。
長詩脫紙落秋河，要知溪工下手處。
却將冰幅展似君，震旦花開第一祖。